Guvernul României

**Hotărâre**

**privind stabilirea unor măsuri pentru aplicarea Regulamentului (UE) 2018/956 al Parlamentului European şi al Consiliului din 28 iunie 2018 privind monitorizarea și raportarea emisiilor de CO2 și a consumului de combustibil al vehiculelor grele noi**

 Având în vedere prevederile art. 4 din Regulamentul (UE) 2018/956al Parlamentului European şi al Consiliului din 28 iunie 2018 privind monitorizarea și raportarea emisiilor de CO2 și a consumului de combustibil al vehiculelor grele noi, precum şi ale art. 2 alin. (1) din Hotărârea Guvernului nr. 90/2011 privind stabilirea unor măsuri pentru aplicarea Regulamentului (CE) nr. 443/2009 al Parlamentului European şi al Consiliului din 23 aprilie 2009 de stabilire a standardelor de performanţă privind emisiile pentru autoturismele noi, ca parte a abordării integrate a Comunităţii de a reduce emisiile de CO2 generate de vehiculele uşoare,

 în temeiul art. 108 din Constituția României, republicată,

Guvernul României adoptă prezenta hotărâre.

Art. 1. – (1) Prezenta hotărâre stabilește cadrul instituţional necesar aplicării Regulamentului (UE) nr. 2018/956al Parlamentului European și al Consiliului din 28 iunie 2018 privind monitorizarea și raportarea emisiilor de CO2 și a consumului de combustibil al vehiculelor grele noi, denumit în continuare *regulament*.

(2) Prin vehicule grele, în sensul prezentei hotărâri, se înțeleg vehiculele prevăzute la art. 2 din regulament.

 Art. 2. – (1) Se desemnează Ministerul Transporturilor, prin Regia Autonomă „Registrul Auto Român”, denumită în continuare *RAR*, ca autoritate competentă pentru monitorizarea şi raportarea către Comisia Europeană a datelor de monitorizare, potrivit prevederilor art. 4 din regulament.

(2) RAR transmite Ministerului Mediului până la data de 15 martie a fiecărui an, începând din anul 2020, datele prevăzute la alin. (1).

Art. 3. – În vederea îndeplinirii prevederilor art. 2 alin. (1), începând cu anul 2020, Direcţia regim permise de conducere şi înmatriculare a vehiculelor din cadrul Ministerului Afacerilor Interne pune la dispoziţia RAR, până la data de 31 ianuarie a fiecărui an, datele de identificare ale vehiculelor grele noi înmatriculate în România în cursul anului precedent.

**PRIM-MINISTRU**

**VASILICA – VIORICA DĂNCILĂ**